

[image: Cover]



MUMINVALO

cetera materialo:

Tove Jansson, 1914-2001.

Memportreto kun Mumintrolo, 1947

La patro de Tove Jansson estis Viktor Jansson (1886-1958), Finnlanda skulptisto. Ŝia patrino estis Signe Hammarsten Jansson (1882-1970), filino de pastro el Svedio, artistino kiu faris desegnojn por gazetoj, ilustraĵojn kaj kovrilojn de libroj kaj poŝtmarkojn por la Finnlanda poŝto. La gepatroj renkontiĝis en Parizo, kie Viktor Jansson studis kaj laboris, geedziĝis en Svedio en 1913 kaj ekloĝis en Helsinko, ĉefurbo de Finnlando, kiu tiam estis sub Ruslanda regado. Tie naskiĝis Tove la 9an de aŭgusto 1914. Kiam ŝi havis tri-kvar jarojn, Finnlando iĝis sendependa kaj la patro partoprenis ĉe la (venkonta) "blanka" flanko en la enlanda milito de Finnlando.

Tove kreskis kun du etaj fratoj en svedlingva artista familio en Helsinko. La somerojn oni pasigis sur insulo en la Finna golfo; la ceteron de la jaro en apartamento kun ateliero. Simile Tove kiel plenkreskulo vivos dum sia tuta vivo. Ŝia patro estis fama skulptisto, kiu tamen nur malregule povis kontribui mone al la familio. La ĉefan familian enspezon perlaboris ŝia patrino per siaj desegnoj. Tove admiris sian patron, sed al la patrino ŝi havis pli proksiman rilaton amikecan.

Tove jam infanaĝe kaj junaĝe talente desegnis, sed ankaŭ verkis rakontojn. 16-jara ŝi ekstudis pentradon kaj desegnadon en la ĉefa arta lernejo de Svedio en Stokholmo, kie ankaŭ ŝia patrino estis edukita. 19jara ŝi elektis plustudi en Helsinko, por povi helpi al sia patrino desegne perlabori por la familio. Iom post iom ŝi iĝis same konata desegnistino kiel la patrino. Ŝi faris multajn ilustraĵojn por infanlibroj, sed ankaŭ satirajn desegnojn pri aktualaj temoj, interalie karikaturojn de Hitler kaj Stalin, kio kaŭzis al ŝi ĝenojn de la dummilita cenzuro.

En ŝiaj desegnoj baldaŭ aperis kelkaj fantaziaj figuroj, duone bestoj, duone homoj, kiuj iĝis ŝiaj karakterizaj rekoniloj. Unu el ili, la snorko, poste ankaŭ nomota Mumintrolo (la nomon donis ŝia onklo Einar Hammarsten), iĝis ŝia kvazaŭa identigilo. Jam en 1933, kiam ŝi estis deknaŭjara, aperis ŝia unua infanlibro kun teksto kaj bildoj, sed en la mezo kaj fino de la 30aj jaroj ŝi precipe studis kaj praktikis pentradon, dum samtempa pangajnado per gazetaj desegnoj kaj libro-ilustraĵoj. En 1940 kaj 1943 okazis en Helsinko artekspozicioj kun ŝiaj bildoj. De 1934 ĝis 1940 ŝi tamen verkis ankaŭ ok novelojn, kiuj aperis en diversaj Finnlandaj gazetoj svedlingvaj.

Dum la milita tempo de 1939 ĝis 1945 ŝi denove ekverkis por infanoj. Jen ŝi komencis krei tiun apartan mondon, kiu iom post iom iĝos Muminvalo, kaj loĝigis en ĝi kelkajn figurojn ĉirkaŭ la centra rolo de Mumintrolo. La unua libro, La etaj troloj kaj la granda inundo, estis preta en majo 1944 kaj aperis en 1945. Ĝi estas relative tradicia fabelo, kiu paŭsas plurajn klasikajn verkojn por infanoj, kaj la verko ne estas reeldonita post 1945. Sed ŝi tuj pluis per nova aventuro kun la figuroj el Muminvalo, kaj jam en 1946 aperis Kometo en Muminvalo, kiu estas tre sendependa drama kreaĵo, aventuro kiu baldaŭ iĝis fama kaj "klasika" infanlibro de tiu speco, kiu fascinas ankaŭ plenkreskulojn. Same kiel postaj verkoj, ĝi baldaŭ aperis en alilingvaj tradukoj.

Poste sekvis en 1948 Ĉapelo de sorĉisto, kiu uzas fantazion kaj magion en maniero tre aparta de Tove Jansson. En 1950 sekvis Memoroj de Muminpatro, kiu parodias la figuron de aplomba patriarko fanfaronanta pri sia sovaĝa junaĝo, kaj en 1954 Somermeza dramo, kie la aŭtorino enkondukas ludon per roloj-rolantoj kaj certagrade uzas paralelajn ago-tavolojn, do sufiĉe komplikaj literaturaj rimedoj en infanlibro, tamen en tre vigla kaj amuze burleska formo.

En 1957 aperis Vintro en Muminvalo, kiu uzas precipe sentojn, etosojn kaj imagojn pli ol agojn. Post ok jaroj, en 1965, sekvis La patro kaj la maro, kie la familio forlasas sian valon, ĉar Muminpatro volas sperti aventuron sur insulo. Ĉi tie la tavoloj por plenkreskuloj dominas super la infanlibra dimensio. Kaj fine, en 1970, aperis Malfrue novembre, melankolia adiaŭo al Muminvalo, kie iasence ĉefrolas la tuta familio de Mumintrolo, kvankam tiu familio mem ne ĉeestas en la rakonto. La verko aperis samjare kiam mortis la patrino de Tove Jansson.

El ĉiuj figuroj en Muminvalo – kaj da tiaj troviĝas pluraj dekoj – troviĝas du evidentaj portretoj. Muminpanjo estas Signe Hammarsten Jansson, la pseŭdonimo Ham, la patrino de Tove. Kaj Tu-tiki, kiu aperas en Muminvintro, estas la kunvivantino de Tove Jansson, Tuulikki Pietilä. Certe en Muminpatro oni ankaŭ trovas iom da ironia karikaturo pri ŝia patro, la granda skulptisto, kaj eble ankaŭ aliaj proksimuloj donis trajtojn al kelkaj figuroj. Sed la plej multaj el ili ludas rolon enkarnigi apartan homan trajton. La majstrecon de la aŭtorino pruvas tiu fakto, ke la figuroj tamen neniam iĝas unudimensiaj. Tove Jansson vidis kaj vidigis la homecon en ĉiu reduktita tipo de sia svarmanta galerio.

La supra listo de verkoj pri Muminvalo enhavas rakontojn (romanojn) ilustritajn. Krome aperis en 1962 novelaro Muminvalo (orig. "Det osynliga barnet", trad. en esperanton de Eckhard Bick, 1984), kaj du belegaj bildlibroj por infanoj kun versoj: Kio sekvis jen? Libro pri Mimlino, Mumintrolo kaj Eta Mim el 1952, kaj Kiu konsolos la kniton? el 1960. Krome Tove Jansson kreis bildstrian rakonton pri Mumintrolo, kiun poste daŭrigis ŝia frato Lars Jansson. Surbaze de la Mumin-rakontoj ŝi kreis ankaŭ teatraĵojn.

Tove Jansson mem asertis, ke ŝi ne verkas tiel multe por infanoj, kiel por si mem. Ŝi tamen deklaris, ke "en ĉiu infanlibro devus troviĝi vojo, kie la aŭtoro haltas, sed la infano povas pluiri". Ŝajnas tamen klare, ke la unuaj Mumin-verkoj direktiĝas pli multe al infanoj, dum la lastaj enhavas pli multe da eroj por plenkreskuloj aŭ adoleskuloj, kiujn okupas ekzistadaj demandoj.

Tove Jansson verkis ankaŭ membiografian verkon, Filino de skulptisto el 1968, kaj plurajn literature valorajn novelarojn en la 70aj kaj 80aj jaroj.

Somere de 2001 forpasis Tove Jansson.

Sten Johansson

Muminvalo 

GALERIO DE FIGUROJ

Mumintrolo (svede: Mumintrollet)
La ĉefrolulo de la libroj, naiva, fidema, iom inhibicioplena. 

Muminpatrino (svede: Muminmamman)
Patrino de Mumintrolo, prizorgema sed permesema, praktika, prudenta, la ĉefa figuro de sekureco en Muminvalo. 

Muminpatro (svede: Muminpappan)
La patro de Mumintrolo, malpraktika, fantaziema, egocentra,

 dorlotita.

 La dido Edvardo (svede: dronten Edward)
Grandegulo. Jen amikema jen kolerema, pentas kiam li hazarde distretas iun beston. 

La Filifjonkino (svede: Filifjonkan)
Nervoza, klopodas (sed ne sukcesas) plenumi ĉiujn konvenciajn devojn. 

 La Gafsino (svede: Gafsan)
La sukcesa kaj sekura konvenciulino. 

hatifnatoj (svede: hatifnattarna)
Nekompreneblaj figuroj sen individueco, sed ajnaj trajtoj, kiuj eterne kvazaŭ aŭtomate vagas kontraŭ la horizonton (kaj fulmotondron).

 hemuloj (svede: hemuler)
Figuroj plene okupitaj de sia propra manio, tedaj kolektantoj, apenaŭ rimarkas aliulojn, malmulte pensas, tamen ne intence malicas.

 homsoj (svede: homsor)
Ĉiam demandas "kial", volas raciajn klarigojn, ne komprenas sentojn. 

 Kapriulo (svede: Rådd-djuret)
Konfuza, nervoza, senfine pardonpetanta, mania kolektanto de ĉio. Patro de Snif.

 Kalmulo (svede: Joxaren)
Dormema, mallaborema, ne zorgas pri io ajn. Patro de Snufmumriko. 

 La filino de Mimlino (svede: Mymlans dotter)
Klopodas (vane) eduki sian fratineton, etan Mim. Amas sendependecon. 

 La eta Mim (svede: lilla My)
Gaja, malica sed ne malbonvola, aminda, nenion timas, absolute sincera, malhipokrita, ŝatas danĝerojn.

 Mimlino (svede: Mymlan)
Havas amasegon da idoj kun nekonataj patroj. 

 Misino (svede: Misan)
Melankolia, memkompata, suferas de minusvaloro, egocentra. 

 La morho (svede: Mårran)
Soleca, timiga, sopiras je varmo kaj eble kompanio, sed frostigas kaj fortimigas tiujn se ŝi atingas ilin.

 Mosko-rato (svede: Bisamråttan)
Filozofiema, egocentra, predikas la neneceson de ĉio (sed dume ne rezignas komforton).

 

 [image: http://www.geocities.ws/muminvalo/galeri/snif.gif]

 Snif (svede: Sniff)
Malgranda, malkuraĝa, enviema, tre amas posedaĵojn. Filo de Kapriulo kaj Lantulino.

 La snorko (svede: Snorken)
Organizema, decidema, ne komprenas sentojn. Frato de Snorkfraŭlino. 

 Snorkfraŭlino (svede: Snorkfröken)
Sentema, vantema, romantika, koketa. Tamen faras inteligentaĵojn (intence aŭ ne?). Fratino de la snorko.

 Snufmumriko (svede: Snusmumriken)
Amas liberecon, ne zorgas pri posedaĵoj aŭ komforto, malamas regulojn kaj malpermesojn, konas la mondon dank' al sia vagado. Filo de Kalmulo kaj Mimlino. 

Tofslo kaj Vifslo (svede: Tofslan & Vifslan)
Parolslas nekomprenebslan dialektslon. 

Tu-tiki (svede: Too-ticki)
Malsentimentala, sendependa, afereca. Klopodas instigi Mumintrolon liberiĝi de sia panjo kaj de ĉio kutima kaj sekura.

 skrutoj (svede: skrutt)
Timemaj etuloj. 

 knitoj (svede: knytt)
Timemaj etuloj.

La suba teksto kredeble estas la unua aperinta en Esperanto pri Mumintrolo kaj Muminvalo. Ĝi aperis en Kvinpinto n-ro 4 de 1969. Ĉi tie estas ŝanĝitaj kelkaj nomoj de figuroj por konformiĝi al la nomoj nun uzataj.

 INTER HOMSOJ KAJ HEMULOJ

Tove Jansson estas eble la plej konata kaj ŝatata aŭtorino de la nuntempa sveda literaturo de Finnlando. Ŝi famiĝis kiel aŭtorino de infanlibroj, sed ŝiaj rakontoj pri la Mumin-familio ravas ankaŭ plenkreskulojn kiuj ankoraŭ havas iom da infana menso.

Kiam Tove Jansson estis infano, ŝia familio pasigis ĉiun someron en la insularo ekster Porvoo/Borgå ĉe la Finna Golfo. La pejzaĝo de tiu regiono poste fariĝis la Muminvalo, la valo kie – lau Mumintrolo mem – "oni sentas sin tute sekura. Oni ĝojas kiam oni vekiĝas, kaj estas agrable ekdormi vespere." En tiu ĉi valo kolektiĝas ĉirkaŭ Mumintrolo kaj liaj gepatroj aro da bestoj pli-malpli strangaj, pli-malpli afablaj, kaj ĉiu kun sia propra karaktero. Estas Muminpanjo, la sekureco personigita, kaj Muminpaĉjo kiu verkas siajn memoraĵojn kaj pensas pri sia aventura junaĝo. Estas la hemuloj, tedaj, ordinaraj, iaspecaj "Svensson-oj". Estas la Homso, kiu ĉiam volas scii kial, kaj la Misino, kiu ĉiam estas melankolia kaj ploras pro memkompato, kiel jene:

"La Misino rigardis.

Ho, kiu foje povus dormi en arbo, ŝi diris.

Sed kial vi ne faras tion? demandis Muminpanjo.

Neniu petis min, diris la Misino malgajmiene.

Nun prenu kusenon, eta Misino, kaj grimpu supren al la aliaj, petis la Panjo.

Ne, nun mi ne plu emas, diris la Misino forirante.

Ŝi eksidis en angulon kaj ploris."

Plue estas Snufmumriko, la senzorga vagabondo kiu konas la mondon, ĉar li ĉiuaŭtune forvagas, kiam la aliaj eniĝas en vintrodormon. Kaj estas la eta Mim kiu estas terure malgranda kaj same terure malica, sed tamen aminda.

"Nu-nu-nu, diris Snufmumriko, hopeti-hop! Titeri-ti!

Tio ne helpis.

Ili ne trovas vin amuza, klarigis eta Mim. Vi faru kiel mia fratino: diru ke se ili ne silentas vi mortbatos ilin. Poste vi petas pardonon kaj donas bombonojn al ili.

Kaj ĉu tio helpas?

Ne, diris eta Mim."

La vivo en Muminvalo kutime estas kvieta, plena de amuzaĵoj kaj ĉiutagaj zorgetoj. La problemoj estas malgrandaj, kiel ekz. kiam la Tofslo kaj la Vifslo alvenas parolante iomete strange:

"Ili parolas fremdlingve, diris Snif. Neniu povas kompreni kion ili diras!

Kiel sonas? Demandis Mumintrolo kiu sidis kun la hemulo pistante kardamomon.

Ratslo vi memsle estu, diris Snif.

Muminpanjo suspiris. Jen kia problemo, ŝi diris. Kiel mi povu kompreni kiun deserton ili deziras je sia naskiĝtago, aŭ kiom da kusenoj ili volas havi sub la kapo!"

Sed kiam la Danĝero atingas la loĝantojn de Muminvalo, ili akceptas ankaŭ ĝin esperplene. Ili eĉ konsideras ĝin necesa.

"Kompreneble ni saviĝos, respondis Muminpanjo. Mi nur sidas atendante nian novan hejmon. Malfeliĉo trafas nur friponojn.

Ne estu certa, ekdiris la Homso. Mi konas friponojn kiuj neniam travivas ion danĝeran.

Kiel ili devas enui, la kompatinduloj, diris surprizite Muminpanjo."

Kaj kiam hemulo iom grumblas pro la malkvieto, Snufmumriko nur estas feliĉa pro la aventuro:

"La vivo ne estas serena, diris Snufmumriko gaje."

En "Somermeza dramo" okazas vulkana erupcio, kio rezultigas grandan inundon. Tiam la muminvalanoj povas montri sian bonhumoron kaj kapablon vidi en ĉio la bonon.

"Ili apenaŭ tiris la vostojn trans la sojlon antaŭ ol la ondego ŝaŭmis antaŭen tra Muminvalo kaj dronigis ĉion en kompletan mallumon. La domo ŝanceliĝis iomete sed ne perdis la ekvilibron, ĉar ĝi estis tre bona domo. Iom post iom la mebloj komencis ĉirkaŭnaĝi en la salono. Tiam la familio iris en la supran etaĝon kaj eksidis por atendi ĝis la katastrofo finiĝos.

Tian veteron mi ne spertis post kiam mi estis juna, diris Muminpaĉjo vigligita kaj lumigis kandelon.

La nokto estis plena de malkvieto, krakis kaj grincis ekster la muroj, kaj pezaj ondoj frapis kontraŭ la fenestraj kovriloj. La panjo de Mumintrolo distrite eksidis en balancoseĝon kaj ekbalanciĝadis tien-reen.

Ĉu estas la fino de l' mondo? Demandis eta Mim scivole.

Minimume, diris la filino de la Mimlo. Klopodu iĝi bona se vi havas tempon, ĉar nun ni certe ĉiuj baldaŭ eniros la ĉielon.

La ĉielon? Ripetis eta Mim. Ĉu ni devas eniri la ĉielon? Kaj kiel oni povas eliri de tie?

Io peza ĵetiĝis kontraŭ la domo kaj la kandelo ekŝanceliĝis.

Panjo, flustris Mumintrolo.

Jes, mia amata, respondis la Panjo.

Mi forgesis la arboŝelan ŝipeton ĉe la baseno.

Ĝi certe restos ĝis morgaŭ, diris Muminpanjo. Subite ŝi ĉesis balanciĝadi kaj ekdiris: Kiel mi povis?

Kion, diris Snorkfraŭlino kaj eksaltis.

La boaton, diris la patrino de Mumintrolo. Mi forgesis fari boaton al la ŝipeto. Mi sentis ke mi absolute forgesis ion gravan.

Nun ĝi atingas la kamenklapon, sciigis Muminpaĉjo. Li kuris ĝis la salona ŝtuparo kaj mezuris la akvonivelon. Ili rigardis al la salona ŝtuparo kaj pensis pri ĉio kio devus ne malsekiĝi.

Ĉu iu enportis la pendliton? Demandis subite Muminpaĉjo.

Neniu memoris enporti la pendliton.

Bone do, diris la Paĉjo. Ĝi havis abomenan koloron.

La akvo kiu plaŭdis ĉirkaŭ la muroj dormemigis ilin, kaj unu post unu envolvis sin sur la planko kaj ekdormis. Sed antaŭ ol estingi la lumon, Muminpaĉjo fiksis la vekhorloĝon je la sepa.

Ĉar li estis terure scivola pri kio okazis ekstere."

Ŝtoneto

Glosaro de nekutimaj vortoj




	aneroida


	mezuranta la aerpremon per vakuhava metalskatolo





	angura lano


	mola lano de angura kapro





	balizo


	mara navigada signo





	baŭmi


	stariĝi sur la postaj piedoj





	blankfiŝo


	Aspidius alburnus, alburno, fiŝeto





	boardi


	veli tien-reen por navigi kontraŭ la vento





	boforto


	skalo de ventrapideco





	brokaĵo


	teksaĵo kun enteksita arĝento kaj oro





	brumo


	nebuleto





	bruska


	malmilda, senpacienca





	bumo


	stango elstaranta de masto





	buo


	flosaĵo uzata por signali al navigantoj aŭ alligi ŝipon





	busprito


	Masto kiu elstaras antaŭen el la pruo





	daŭbo


	kurba tabuleto de barelo





	dido


	Dido, granda ne flugkapabla birdo ekstermita





	diskanto


	alta tonalteco, soprano





	fantom-simio


	Tarsius, tarsio, Sudazia primato kun grandaj okuloj kaj oreloj





	formik-leono


	Myrmeleon, mirmeleono, insekto kies larvo kaptas formikojn en sabla kaptilo





	gaki


	bleki kiel ansero





	genealogio


	scienco pri parencaj rilatoj





	graplo


	ilo kun hokaj brakoj por serĉi kaj eltiri objektojn el akvofundo





	grenato


	gemo, valora ŝtono





	grumli


	nekonata vorto de la dido Edvardo





	gvati


	kaŝe, atende observi





	hema


	tia, kia estas hem-uloj





	herbario


	kolektaĵo de sekigitaj plantoj





	hojli


	tirboji





	holdo


	ŝipkelo





	hulo


	marondo sen ŝaŭmo (post blovado)





	kadrumo


	kadro de aperturo, en kiu estas fiksita fenestro aŭ pordo





	kalma


	tute senventa





	kilo


	laŭlonga tabulo sub boato aŭ ŝipo por stabiligi ĝian iradon





	klif-melo


	Procavia, prokavio, malgranda mamulo





	korvobero


	Empetrum nigrum, empetro, nigra bero sur ĉiamverda arbustaro erikosimila





	lafo


	fandita ŝtono el vulkano





	lanherbo


	Eriophorum, erioforo, herbo kun floro simila al tufo da lano





	large


	ricevante la venton de oblikve malantaŭe





	markolbaso


	Holothuria, holoturio, mara eĥinodermo





	marporko


	Phocaena, foceno, mara besto





	marŝaŭmo


	sepiolito, fajna argilo





	minio


	oranĝkolora plumboksida koloraĵo





	mosko-rato


	Ondatra zibethica, ondatro, Nordamerika ronĝulo uzata por peltoj





	multpiedulo


	Myriapoda, miriapodo, artikulo kun multaj piedoj





	mustango


	sovaĝiĝinta ĉevalo sur Nordamerika prerio





	noĉo


	V-forma entranĉo





	orbito


	la rondira vojo de planedo





	orstelo


	Gagea, gageo, verdflava printempa floreto stelforma





	pelmelo


	konfuza malordo





	penio


	centono de Finnlanda marko





	pigra


	malvigla, mallaborema





	plandi


	paŝi mole, precipe senŝue





	pobo


	malantaŭa fino de ŝipo





	precipitaĵo


	pluvo, neĝo, hajlo ktp





	pruo


	antaŭa fino de ŝipo





	raŭndo


	parto de boksmatĉo





	rori


	bleki kiel leono





	rufa


	flavruĝa (pri haroj)





	sabla dianto


	Dianthus arenarius, dianto kreskanta apudmare





	saŭro


	reptilio





	Somermezo


	festo de Sankta Johano fine de junio





	sparko


	elektra fajrero





	stajo


	ŝnuro kiu tenas maston staranta





	steletfloro


	Stellaria, stelario, blanka floreto





	stivi


	ŝarĝi ŝipon kaj fiksi la ŝarĝon





	sunfloro


	Helianthus, helianto, granda flava floro





	surfo


	ĉeborda ŝaŭmado sur ondokresto





	svaga


	malpreciza, nebula





	ŝero


	kalva insuleto





	ŝoso


	elkreskanta tigo aŭ branĉo





	ŝriki


	akre, orelŝire krii





	tineumi


	prepari vestojn kaj tolojn kontraŭ tineoj





	torfbero


	Vaccinium oxycoccus, oksikoko, acida bero





	tumulo


	ŝtonamaso sur antikva tombo





	vaĉo


	garda deĵoro





	varfo


	albordiĝa ponteto elstaranta de kajo aŭ bordo





	ventbirdo


	Procelariiformes, procelarioformaj birdoj

